《复柬方位伯》
清代·梅文鼎

象数岂绝学，因人成古今。创始良独难，踵事生其新。

测量变西良，已知无昔人。便欲废筹策，三率归同文。

宁知九数理，灼灼二支分。句股测体线，隐杂恃方程。

安得以比例，尽遗古法精。勿庵有病夫，闲居发疑倩。

展转重思维，忽似窥其根。和较有实用，正负非强名。

始信学者过，沿古殊失真。辟彼车与骑，用之各有神。

篆籀夫岂拙，弩啄日以亲。援笔注所见，卷帙遂相仍。

念子学有宗，何当细与论。

作者简介：（1633—1721）安徽宣城人，字定九，号勿庵。幼时喜仰观天象，辄有所得。既长，精研古代历算之学，于古书之难读者，必求其说，至废寝食。又兼通晚明以来输入之西方数学，融会贯通，冶为一炉。中年丧偶，不再娶，闭户覃思。著天算之书八十余种。皆发前人所未发。于经史诸子等学，亦旁搜博览，诗文颇有文采。康熙四十四年，因李光地之推荐，见康熙帝，谈历象算法，极受赞赏。所著天算各书，汇编为《梅氏丛书》，又有《绩学堂诗文钞》。